
ΣΧΕΔΙΟ ΝΟΜΟΘΕΤΙΚΟΥ ΨΗΦΙΣΜΑΤΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
σχετικά με το σχέδιο απόφασης του Συμβουλίου για τη σύναψη, εξ ονόματος της Ένωσης, συμφωνίας μεταξύ της Ευρωπαϊκής Ένωσης και της Ισλανδίας σχετικά με τη διαβίβαση δεδομένων από τις καταστάσεις ονομάτων επιβατών (PNR) με σκοπό την πρόληψη, ανίχνευση, διερεύνηση και δίωξη τρομοκρατικών και σοβαρών εγκλημάτων
(11283/2025 – C10‑0278/2025 – 2025/0156(NLE))
(Έγκριση)
Το Ευρωπαϊκό Κοινοβούλιο,
–	έχοντας υπόψη το σχέδιο απόφασης του Συμβουλίου (11283/2025),
–	έχοντας υπόψη τη συμφωνία μεταξύ της Ευρωπαϊκής Ένωσης και της Ισλανδίας σχετικά με τη διαβίβαση δεδομένων από τις καταστάσεις ονομάτων επιβατών (PNR) με σκοπό την πρόληψη, ανίχνευση, διερεύνηση και δίωξη τρομοκρατικών και σοβαρών εγκλημάτων (11284/2025),
–	έχοντας υπόψη την αίτηση έγκρισης που υπέβαλε το Συμβούλιο σύμφωνα με το άρθρο 16 παράγραφος 2, το άρθρο 87 παράγραφος 2 στοιχείο α) και το άρθρο 218 παράγραφος 6 δεύτερο εδάφιο στοιχείο α) της Συνθήκης για τη λειτουργία της Ευρωπαϊκής Ένωσης (C10‑0278/2025),
–	έχοντας υπόψη το άρθρο 107 παράγραφοι 1 και 4, καθώς και το άρθρο 117 παράγραφος 7 του Κανονισμού του,
–	έχοντας υπόψη τη σύσταση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A10‑0000/2026),
1.	εγκρίνει τη σύναψη της συμφωνίας·
2.	αναθέτει στην Πρόεδρό του να διαβιβάσει τη θέση του Κοινοβουλίου στο Συμβούλιο, στην Επιτροπή, καθώς και στις κυβερνήσεις και στα κοινοβούλια των κρατών μελών και της Ισλανδίας.

Η σύναψη της συμφωνίας μεταξύ της Ευρωπαϊκής Ένωσης και της Ισλανδίας σχετικά με τη διαβίβαση δεδομένων από τις καταστάσεις ονομάτων επιβατών (PNR) με σκοπό την πρόληψη, ανίχνευση, διερεύνηση και δίωξη τρομοκρατικών και σοβαρών εγκλημάτων αποτελεί σημαντικό βήμα για την ενίσχυση της διεθνούς συνεργασίας στον τομέα της καταπολέμησης της τρομοκρατίας και των σοβαρών διεθνικών εγκλημάτων. 

Η συμφωνία PNR με την Ισλανδία θα καταστήσει δυνατή τη διαβίβαση δεδομένων επιβατών που συλλέγονται από αεροπορικές εταιρείες προς τις εθνικές αρχές για λόγους ασφαλείας. Αυτή η συμφωνία είναι σημαντική, διότι οι εν λόγω πληροφορίες μπορούν να παράσχουν στις αρχές σημαντικά στοιχεία που τους επιτρέπουν να διαπιστώνουν ύποπτες ταξιδιωτικές συνήθειες και να εντοπίζουν συνεργούς εγκληματιών και τρομοκρατών, ιδίως εκείνους που ήταν προηγουμένως άγνωστοι στις αρχές επιβολής του νόμου. Με τον τρόπο αυτόν όχι μόνο θα εντοπίζεται η τρομοκρατία και άλλες μορφές σοβαρού εγκλήματος, όπως τα αδικήματα που σχετίζονται με τα ναρκωτικά, την εμπορία ανθρώπων και τη σεξουαλική εκμετάλλευση παιδιών, αλλά θα καθίσταται επίσης δυνατή η πρόληψη της διάπραξης τέτοιων εγκλημάτων. Η επεξεργασία των δεδομένων PNR έχει αποδειχθεί αποτελεσματικό εργαλείο για την ενίσχυση της ασφάλειας του χώρου Σένγκεν, συμβάλλοντας στον εντοπισμό εγκληματικών πράξεων στα εξωτερικά σύνορα και επιτρέποντας στα κράτη μέλη να εφαρμόζουν βασισμένη στον κίνδυνο προσέγγιση με γνώμονα τα δεδομένα που θα χρησιμοποιούν εντός του χώρου Σένγκεν.

Αξίζει να υπογραμμιστεί ότι η συμφωνία αντικατοπτρίζει μια προσεκτική ισορροπία μεταξύ των αναγκών ασφάλειας και της προστασίας της ιδιωτικής ζωής των ατόμων. Θεσπίζει σαφείς κανόνες που διέπουν την επεξεργασία, την αποθήκευση, τη χρήση και τη διατήρηση δεδομένων PNR. Περιλαμβάνονται αυστηρές εγγυήσεις ώστε να διασφαλίζεται ότι τα δεδομένα χρησιμοποιούνται αποκλειστικά για συγκεκριμένους σκοπούς, διατηρούνται μόνο για περιορισμένα χρονικά διαστήματα και προστατεύονται από κατάχρηση ή μη εξουσιοδοτημένη πρόσβαση. Οι μηχανισμοί εποπτείας και τα δικαιώματα προσφυγής των ατόμων ενισχύουν περαιτέρω τη διαφάνεια και τη λογοδοσία. Αυτό επιβεβαιώθηκε από τον Ευρωπαίο Επόπτη Προστασίας Δεδομένων, ο οποίος εξέδωσε θετική γνωμοδότηση καταλήγοντας στο συμπέρασμα ότι η συμφωνία περιέχει τις κατάλληλες εγγυήσεις που απαιτούνται προκειμένου να είναι συμβατή με το νομικό πλαίσιο της ΕΕ για την προστασία των δεδομένων. 

Εν κατακλείδι, η συμφωνία PNR με την Ισλανδία καταδεικνύει την κοινή αντίληψη των δύο μερών ότι οι σύγχρονες προκλήσεις στον τομέα της ασφάλειας απαιτούν συντονισμένες και διασυνοριακές λύσεις. Συνδυάζοντας την ενισχυμένη ανταλλαγή πληροφοριών με ισχυρές εγγυήσεις για την προστασία των δεδομένων, η συμφωνία συμβάλλει στο να καταστούν οι διεθνείς μετακινήσεις ασφαλέστερες, προασπίζοντας παράλληλα το κράτος δικαίου και τα θεμελιώδη δικαιώματα.

Η ενίσχυση της διεθνούς συνεργασίας στον τομέα της επιβολής του νόμου, ιδίως μέσω της αποτελεσματικής και έγκαιρης ανταλλαγής πληροφοριών, είναι ζωτικής σημασίας για την αντιμετώπιση των πολύπλοκων και εξελισσόμενων απειλών που εγείρουν η τρομοκρατία και το σοβαρό διεθνικό έγκλημα και, επομένως, για τη βελτίωση της προστασίας και της ασφάλειας των πολιτών μας. Αυτός είναι ο λόγος για τον οποίο είναι σημαντικό το Ευρωπαϊκό Κοινοβούλιο να δώσει την έγκρισή του στο Συμβούλιο για τη σύναψη της εν λόγω συμφωνίας.

Ο εισηγητής δηλώνει, υπό την αποκλειστική του ευθύνη, ότι δεν έχει συμπεριλάβει στην έκθεσή του εισηγήσεις από εκπροσώπους συμφερόντων που εμπίπτουν στο πεδίο εφαρμογής της διοργανικής συμφωνίας για ένα υποχρεωτικό μητρώο διαφάνειας[footnoteRef:1] ή από εκπροσώπους δημόσιων αρχών τρίτων χωρών, συμπεριλαμβανομένων των διπλωματικών αποστολών και πρεσβειών τους, οι οποίες πρέπει να περιληφθούν στο παρόν παράρτημα δυνάμει του άρθρου 8 του παραρτήματος Ι του Κανονισμού. [1:  Διοργανική συμφωνία, της 20ής Μαΐου 2021, μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για ένα υποχρεωτικό Μητρώο Διαφάνειας (ΕΕ L 207 της 11.6.2021, σ. 1, ELI: https://eur-lex.europa.eu/legal-content/EL/ALL/?uri=CELEX:32021Q0611(01)).] 

